SFeren Sebastian Lukas Bych mener, at venstrefløjen ignorerer problemer med integration - af angst for at lyde som Dansk Folkeparti. Og det er dybt problematisk.

Du mener, at venstrefløjen har svigtet sine egne idealer. Hvordan?

Hver gang der er et eller andet galt med kristendommen, eller hver gang en gruppe i samfundet siger noget mod ligestilling, eller hver gang nogen siger noget mod homoseksualitet, så er vi ude at råbe op. Men vi tør ikke gøre det samme, når det kommer til islam?

Hvorfor ikke?

Fordi vi er bange for, at Dansk Folkeparti får ret. Vi har sovet i timen i forhold til hele integrationsdebatten. Jeg synes, det er som om, venstrefløjen har sådan nogle virtual reality-briller på, hvor det er en helt anden verden, man ser, Man bliver ved med at overbevise sig selv om, at virkeligheden ikke er, som den er, for man er bange for at tage konsekvenserne.





Hvad er det for konsekvenser, de frygter?



Det er at erkende, at der er et problem med visse miljøer i Danmark, for så kommer det opfølgende spørgsmål jo: Hvad vil du gøre ved det? Der har været en rapport fra ALS research, der viser, at 39 pct. af nydanskerne mener, at homoseksualitet er en synd. Hvis en undersøgelse viste det om kristne, ville man have en kæmpestor debat, og venstrefløjen ville råbe op, men det gør man ikke, fordi man er bange for at lyde som DF.

Hvordan har du selv oplevet den angst?



Det har jeg jo oplevet på egen krop ved at have de holdninger, jeg har. Jeg har skrevet et indlæg om det herog er så blevet kaldt racist, xenofob og nazist.



Hvordan reagerer du på det?



Jeg bliver sur. For jeg synes, det er at se bort fra min analyse og mine argumenter. Man har bare de der virtual reality-briller på og siger, at nej, det der vil jeg ikke se på.





Men er det ikke netop dig, der svigter venstrefløjen og kampen for minoriteter?



Nej, for det, jeg siger, er, at vi skal have en religionskritisk venstrefløj. Jeg siger ikke, vi skal have en islamkritisk venstrefløj. Vi skal have akkurat de samme kriterier, når vi bedømmer alle religioner og alle miljøer i Danmark. Min pointe er, at venstrefløjen svigter, for man har ét sæt kriterier for kristendommen og et sæt for islam.



Men en af værdierne er jo også, at man må tro på det, man vil. Giver socialisterne ikke bare plads til det?



Man må tro på det, man vil. Men religionsfriheden er jo ikke en frihed, der overtrumfer alle andre friheder. Den skal ses i et demokratisk lys, nemlig lige mulighed til at være den, man gerne vil være, og det er jo netop det, som de her miljøer begrænser.





Det kan være svært at høre forskel på dig og DF. Er der nogen forskel?



DF synes, kristendommen skal fylde mere i Danmark. Jeg synes, at kristendommen, islam og alle andre religioner er lige gode. Jeg har ingen præferencer, jeg vil bare gerne lave en religionskritik, som er målrettet alle.



Men dermed siger du vel også, at islam er et problem – præcis som højrefløjen gør



Ja, men islam er ikke en trussel som religion. Der er bare nogle miljøer i Danmark, hvor man er muslim på en måde, som ikke stemmer overens med de værdier, vi har. Først i august 2016 har vi fået vores første kvindelige imam. Hvis det var kristendommen, hvor der ikke havde været nogen kvindelig præst, ville venstrefløjen have råbt op om det ene og det andet. Det er hykleri af venstrefløjen.